《题汪道全爱萱堂》
明代·程敏政

阿母生儿今已老，少年曾佩宜男草。阿儿念母心无涯，北堂远男忘忧花。

爱母如花愿花茂，长向花前祝眉寿。酒盏时闻花送香，舞衣欲共花争秀。

我心正复与子同，一曲薰风歌绕丛。爱母何年心始惬，霜鬓重看绿如叶。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。